Onderwyser in hof na skietdood van verkeersbeampte(Argieffoto) ’n 34-jarige onderwyser het in die hof verskyn in verband met die moord op ’n verkeersbeampte vroeër die maand in Mthatha in die Oos-Kaap. Siphesonke Galoshe het Maandag in die Mthatha-landdroshof verskyn in verband met die moord op Daniel Mxoli (61). Galoshe, ’n onderwyser aan die Tutor Ndamase Senior Secondary School, is op 14 Oktober in hegtenis geneem. Dit word beweer dat Galoshe op 10 Oktober deur Mxoli afgetrek is en dat laasgenoemde hom vir ’n verkeersoortreding beboet het. “Die verkeersbeampte het sy rug op Galoshe gedraai waarna hy glo met ’n vuurwapen uit sy motor geklim en Mxoli in die rug geskiet het,” het kapt. Yolisa Mgolodela, woordvoerder van die Valke, gesê. Mxoli, ’n verkeersbeampte van die King Sabata Dalindyebo-munisipaliteit, is op die toneel dood verklaar. Galoshe het gevlug en glo by sy suster in Gqeberha gaan wegkruip. Hy is in hegtenis geneem nadat sy suster hom gedwing het om homself aan die polisie oor te gee. Galoshe moet weer op 24 Oktober in die hof verskyn wanneer hy na verwagting om borgtog sal aansoek doen.